b'\n_START_ARTICLE_\nS\xc5\xbd serija 311/315\n_START_SECTION_\nZgodovina\n_START_PARAGRAPH_\nSerija 311/315 temelji na elektromotorni garnituri Pafawag 5B/6B, ki jih je poljska tovarna Pafawag izdelovala od leta 1961 vse do 1993. Kmalu po elektrifikaciji odseka Ljubljana\xe2\x80\x93Postojna in proge Ljubljana\xe2\x80\x93Jesenice je bil proizvajalec izbran za nakup elektromotornih vlakov. Junija 1964 je bil s Poljske za poskusno uporabo posojen primerek, ki je vozil med Ljubljano in Se\xc5\xbeano; po uspe\xc5\xa1no prestanem preizkusu je S\xc5\xbdP Ljubljana 25. avgusta istega leta sklenila pogodbo za dobavo treh tro\xc4\x8dlenih in 12 \xc5\xa1tiri\xc4\x8dlenih garnitur._NEWLINE_Prve so v Jugoslavijo 11. decembra 1964 prispele tro\xc4\x8dlene garniture, v letih 1965 in 1966 so sledila \xc5\xa1tiri\xc4\x8dlena vozila. Tro\xc4\x8dlene enote so bile o\xc5\xa1tevil\xc4\x8dene kot podserija 311/315-0xx in \xc5\xa1tiri\xc4\x8dlene kot podserija 311/315-1xx. Po tedanjem poljskem voditelju W\xc5\x82adys\xc5\x82awu Gomu\xc5\x82ki se jih je kmalu oprijel vzdevek "gomulka". Skoraj so\xc4\x8dasno je tudi \xc5\xbeelezni\xc5\xa1ko transportno podjetje Rijeka naro\xc4\x8dilo nekaj tovrstnih garnitur, ki so premogle tudi oddelek 1. razreda._NEWLINE_Leta 1972 je bila sklenjena pogodba za nakup novih 15 \xc5\xa1tiri\xc4\x8dlenih garnitur, ki so bile izdelane v letih 1974 in 1975 in o\xc5\xa1tevil\xc4\x8dene kot podserija 311/315-2xx. Od podserije 1xx so se med drugim razlikovale po ve\xc4\x8dji mo\xc4\x8di in druga\xc4\x8dni razporeditvi odjemnikov toka._NEWLINE_Zaradi pomanjkanja garnitur in hkratne nepopolne izkori\xc5\xa1\xc4\x8denosti ve\xc4\x8djih enot je bilo leta konec 70. let dokupljenih nekaj krajnih krmilnih \xc4\x8dlenov in nekaj \xc5\xa1tiri\xc4\x8dlenih garnitur podserije 1xx je bilo predelanih v tri\xc4\x8dlene garniture._NEWLINE_\xc4\x8ceprav se je s \xc5\xa1irjenjem elektri\xc4\x8dnega omre\xc5\xbeja \xc5\xa1irila tudi uporaba serije 311/315, so jo pestile tudi mnoge te\xc5\xbeave \xe2\x80\x93 med drugim je bilo te\xc5\xbeavno slabo tesnjenje oken in delovanje pri nizkih temperaturah, pogoste pa so bile tudi okvare in po\xc5\xbeari. S predelavami se je zanesljivost pove\xc4\x8dala._NEWLINE_Po nakupu novih elektromotornih garnitur Pendolino (S\xc5\xbd serija 310/316) in Siemens Desiro (S\xc5\xbd serija 312/317) leta 2002 je bila predvidena upokojitev vseh vlakov serije 311/315; ko se je izkazalo, da za obratovanje potni\xc5\xa1kega prometa zgolj nove garniture ne zado\xc5\xa1\xc4\x8dajo, je nekaj gomulk ostalo v prometu. \xc5\xa0tevilne enote so bile prodane v Italijo ali nazaj na Poljsko ali jih je doletel razrez. Dokon\xc4\x8den umik te serije iz prometa je predviden ob prejemu naro\xc4\x8denih Stadlerjevih garnitur leta 2019.'